《过百泉新庄留题便去》
清代·王太岳

半生奔走穷南北，四海无家著归客。欲寻丘壑聊放情，来买百门泉上宅。

药畦竹町喜粗具，白水苍葭更闲僻。映帘芳草看罗生，绕砌流泉分细脉。

北山郁郁屏障开，云气漠漠穿窗来。阴厓冒雨采石发，仄径步月循兰陔。

素琴书卷此堪托，故乡何必黄金台。几时拂衣来濯足，高枕一任年光催。

作者简介：（1722—1785）直隶定兴人，字基平，号芥子。乾隆七年进士。由检讨累官云南布政使，坐事落职。四十二年，任《四库全书》总纂官，旋仍授检讨，擢国子监司业。曾纂辑《四库全书考證》。任地方官时留心水利，著《泾渠志》。工骈文。有《清虚山房集》、《芥子先生集》。